《寄题赵贯道后乐亭》
宋代·杨时

丛祠有狐鸣，群雏满东州。彬彬齐鲁郊，不复论轲丘。

鼓刀贩缯齐，衮衮封公侯。风流日凋弊，世久俗益偷。

昔时戴经人，辍耕仍佩牛。椎埋昼行盗，闾里更相雠。

赵子尉平阳，始止惟民忧。百花烂成围，幽禽哢春柔。

问子胡不乐，我心殊未休。威明揉彊梗，骄鹰化为鸠。

买犊解吴钩，束身自锄耰。田庐户无枢，长物弃不收。

结亭自乐只，开编玩前修。谁云酸寒吏，忧乐非身谋。

乃知君子怀，与世异沉浮。嗟予一漫叟，放浪犹虚舟。

舞雩有清风，遗迹今在不。君乎去此矣，欲往将谁俦。

寄言春服成，尚觊一来游。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。